Дакрануцца і сёння можна, але з тых часоў, знаходзячыся ў ранейшым будынку, тэатр разросся — у шырыню, вышыню, глыбіню. Паказаў нам амаль усе яго патаемныя памяшканні дырэктар Уладзімір Андрэенка, нават у самыя нетры мы спусціліся, дзе ў майстэрнях працуюць бутафоры і абнаўляюцца ды ствараюцца лялькі. Каласальнае ўражанне пакінуў гэты сапраўдны Дом Мастацтва. Будзь у нас больш часу, экскурсія магла б стацца даўжэйшай, да таго ж, аўдыенцыі ў Уладзіміра Сцяпанавіча чакалі госці са Смаленскага абласнога тэатра лялек, што прыехалі ў той вечар на спектакль “Пікавая дама”, які прывёз Гродзенскі абласны тэатр лялек.